b'\n_START_ARTICLE_\nJohn Nash (arkkitehti)\n_START_PARAGRAPH_\nJohn Nash (1752 Lontoo \xe2\x80\x93 13. toukokuuta 1835 Cowes, Wightsaari) oli brittil\xc3\xa4inen arkkitehti ja kaupunkisuunnittelija. H\xc3\xa4n oli uusklassisen tyylin huomattavimpia edustajia Isossa-Britanniassa ja suunnitteli monia Lontoon tunnettuja rakennuksia, puistoja ja aukioita. H\xc3\xa4nen tunnetuin ty\xc3\xb6ns\xc3\xa4 on Lontoon Regent\xe2\x80\x99s Park -puisto ja sit\xc3\xa4 ymp\xc3\xa4r\xc3\xb6iv\xc3\xa4t asuinalueet.\n_START_SECTION_\nUra\n_START_PARAGRAPH_\nNash aloitti uransa arkkitehti sir Robert Taylorin apulaisena. Vuonna 1777 h\xc3\xa4n perusti oman arkkitehtitoimiston ja ryhtyi samalla grynderiksi Lontoossa. Vuonna 1783 h\xc3\xa4n kuitenkin ajautui konkurssiin ja muutti Walesiin, jossa h\xc3\xa4n suunnitteli seuraavina vuosina p\xc3\xa4\xc3\xa4asiassa maaseudulla sijainneita asuintaloja ja pienimuotoisia julkisia t\xc3\xb6it\xc3\xa4. H\xc3\xa4n jatkoi suurempien rakennusten vasta noin kymmenen vuotta my\xc3\xb6hemmin entisen opiskelutoverinsa Samuel Pepys Cockerellin rohkaisemana._NEWLINE_Saavutettuaan v\xc3\xa4hitellen menestyst\xc3\xa4 Nash palasi vuonna 1796 Lontooseen ja toimi seuraavien kuuden vuoden ajan maisemapuutarhuri Humphry Reptonin ep\xc3\xa4virallisena kumppanina. Nashin pitk\xc3\xa4aikainen yhteisty\xc3\xb6 Walesin prinssin, tulevan kuninkaan Yrj\xc3\xb6 IV:n kanssa k\xc3\xa4ynnistyi vuonna 1798, kun h\xc3\xa4n suunnitteli t\xc3\xa4m\xc3\xa4n tilauksesta konservatorion Brightoniin. Walesin prinssist\xc3\xa4 tuli my\xc3\xb6hemmin Nashin t\xc3\xa4rkein mesenaatti. Seuraavien vuosien aikana Nash suunnitteli Englannin maaseudulle lukuisia keskiaikaisten linnojen tyyliin rakennettuja varakkaiden maaseutuasuntoja, joista merkitt\xc3\xa4vin oli h\xc3\xa4nen omaksi asunnokseen suunnittelemansa ja vuodesta 1798 alkaen rakennettu East Cowesin linna Wightsaarella. Kyseinen rakennus vaikutti my\xc3\xb6hemmin merkitt\xc3\xa4v\xc3\xa4sti varhaiseen uusgotiikkaan. Muita Nashin samantyylisi\xc3\xa4 rakennuksia olivat Luscomben linna Devonissa (rakennettu 1800\xe2\x80\x931804), Kneppin linna Sussexissa (n. 1806), Ravensworthin linna Durhamissa (1808), Caerhayesin linna Cornwallissa (1808) sek\xc3\xa4 italialaistyylinen Cronknhillin linna Shropshiress\xc3\xa4 (n. 1802). H\xc3\xa4n suunnitteli my\xc3\xb6s pittoreskin Blaisen kyl\xc3\xa4n rakennukset Bristolissa (1805\xe2\x80\x931811) sek\xc3\xa4 Windsorin kuninkaallisen mets\xc3\xa4stysmajan (1812)._NEWLINE_Vuonna 1806 Nashista tuli kruunun metsist\xc3\xa4 vastanneen viraston virallinen arkkitehti. H\xc3\xa4n sai teht\xc3\xa4v\xc3\xa4kseen suunnitella valtion omistukseen Lontoossa siirtyneen Marylebone Park -puiston uudelleenrakentamisen. Puistosta, joka valmistuttuaan vuonna 1811 nimettiin Nashin tukijan, prinssihallitsija (engl. Prince Regent) Yrj\xc3\xb6n mukaan Regent\xe2\x80\x99s Parkiksi, tuli Nashin p\xc3\xa4\xc3\xa4ty\xc3\xb6. H\xc3\xa4nen puistosuunnitelmaansa kuului Regent\xe2\x80\x99s Canal -kanaali, tekoj\xc3\xa4rvi, mets\xc3\xa4ksi j\xc3\xa4tetty alue, kasvitieteellinen puutarha sek\xc3\xa4 eri yhteiskuntaluokille tarkoitettuja asuintaloja ja kauppak\xc3\xa4yt\xc3\xa4v\xc3\xa4. Puiston ymp\xc3\xa4rille rakennettiin terassimaisille rinteille varakkaiden asuintaloja. Laajaksi paisuneeseen suunnitelmaan kuului my\xc3\xb6s vuoden 1825 tienoilla valmistunut Regent Street -katu, joka johti Marylebonen kaupunginosasta Piccadilly Circus -aukiolle. Katua reunustivat alkujaan pylv\xc3\xa4srivist\xc3\xb6t, jotka kuitenkin purettiin vuonna 1848. Regent\xe2\x80\x99s Parkin alueelle suunnitellut East Park Village ja West Park Village toimivat my\xc3\xb6hemmin monien puutarhaesikaupunkien esikuvina. Niiden toteututuksen vei loppuun Nashin apulainen James Pennethorne vasta Nashin kuoltua._NEWLINE_Vuosina 1813\xe2\x80\x931815 Nashilla oli valtion virka ylivalvojana (Surveyor General) ja h\xc3\xa4n oli yksi yleisten t\xc3\xb6iden lautakunnan (Board of Works) kolmesta arkkitehdista. Vuodesta 1815 h\xc3\xa4n suunnitteli Brightonin Royal Pavilionin muutosty\xc3\xb6t vaatimattomasta huvilasta suureksi, eksoottista it\xc3\xa4maista arkkitehtuuria edustaneeksi palatsiksi. Rakennuksen ulkopuolen arkkitehtuuri j\xc3\xa4ljitteli perinteist\xc3\xa4 intialaista arkkitehtuuria ja sis\xc3\xa4tilat kiinalaista. Vuonna 1822 valmistuneen Royal Pavilionin rakennuskustannukset muodostuivat valtaviksi. Vuosina 1821\xe2\x80\x931830 Nash johti my\xc3\xb6s Lontoon kuninkaallisen residenssin, Buckinghamin palatsin uudelleenrakennusta sek\xc3\xa4 1827\xe2\x80\x931829 St. James\xe2\x80\x99s Park -puiston uudelleenj\xc3\xa4rjestely\xc3\xa4. Nashin suunnitteluty\xc3\xb6 Buckinghamin palatsin kohdalla joutui kritiikin kohteeksi. Kun h\xc3\xa4nen tukijansa kuningas Yrj\xc3\xb6 IV kuoli vuonna 1830, k\xc3\xa4ynnistettiin virallinen tutkinta, joka kyseenalaisti rakennuksen kest\xc3\xa4vyyden ja suurten rakennuskustannusten mielekkyyden. Nash siirrettiin syrj\xc3\xa4\xc3\xa4n hankkeesta ennen palatsin valmistumista ja h\xc3\xa4n vet\xc3\xa4ytyi seuraavana vuonna asumaan East Cowesin linnaansa, jossa kuoli vuonna 1835._NEWLINE_Muita Nashin merkitt\xc3\xa4vi\xc3\xa4 t\xc3\xb6it\xc3\xa4 ovat Lontoon Trafalgar Square -aukio sek\xc3\xa4 Marble Arch -riemukaari.'